**SPrÁva o Účasti verejnosti na Tvorbe právnych Predpisov**

Zámer vyhlásiť zóny Národného parku Slovenský kras a zmeny jeho hraníc a ochranného pásma, spoločne s návrhom programu starostlivosti o Národný park Slovenský kras bol oznámený listom Okresného úradu Košice OU-KE-OSZP1-2022/051066 z 8. decembra 2022 dotknutým subjektom podľa § 50 zákona č. 543/2002 Z. z. o ochrane prírody a krajiny v znení neskorších predpisov. Bol zverejnený na úradnej tabuli Okresného úradu Košice, ako aj všetkých dotknutých obcí. Následne, po uplynutí lehoty na podanie písomných pripomienok k zverejnenému zámeru, Okresný úrad Košice zvolával prerokovania k vzneseným pripomienkam od 21. februára 2023 do 2. marca 2023. Z jednotlivých prerokovaní boli vyhotovené písomné záznamy.

Verejnosť bola o príprave návrhu nariadenia vlády Slovenskej republiky, ktorým sa vyhlasuje Národný park Slovenský kras, jeho zóny a ochranné pásmo informovaná aj prostredníctvom predbežnej informácie zverejnenej v informačnom systéme verejnej správy Slov-Lex (PI/2023/102 Predbežná informácia k návrhu nariadenia vlády Slovenskej republiky, ktorým sa vyhlasuje Národný park Poloniny, jeho zóny a ochranné pásmo, návrhu nariadenia vlády Slovenskej republiky, ktorým sa vyhlasuje Národný park Slovenský kras, jeho zóny a ochranné pásmo a k návrhu nariadenia vlády Slovenskej republiky, ktorým sa vyhlasuje Národný park Veľká Fatra, jeho zóny a ochranné pásmo).

Podľa čl. 10 ods. 3 legislatívnych pravidiel vlády Slovenskej republiky „Vyjadrenie k predbežnej informácii sa zasiela prostredníctvom portálu v lehote určenej predkladateľom.“ K predbežnej informácii boli prostredníctvom portálu Slov-Lex zaslané vyjadrenia týkajúce sa len Národného parku Poloniny.